[Video] Jy kan voluit leef, meen dowe studente | Maroela Media
Markus en David. Foto: Skermskoot uit die video
Markus Maartens (24) en David Nkosi (25), twee dowe studente wat besig is om hulle aan Sol-Tech in Pretoria as elektrisiëns te bekwaam, het die afgelope tyd heelwat aandag gekry toe 'n klomp media-organiasies 'n besoek aan Sol-Tech afgelê het om te sien hoe dié twee werk en studeer. Maroela Media het onlangs by dié twee studente gaan kuier om te hoor hoe die blootstelling hul lewens geraak het.
Hoewel 'n mens met die hulp van 'n tolk met Markus en David moet gesels, is dit hul sagte gees wat jou hart raak. Die twee sê hulle het baie goeie terugvoer van vriende en familie ontvang, maar dat dié blootstelling soveel meer vir hulle beteken as net erkenning.
David meen hy en Markus wil rolmodelle vir dowe kinders wees om vir hulle te wys dat hulle enigiets kan doen. "Dowe kinders moet weet hulle kán gaan werk of studeer ná skool – hulle hét 'n toekoms," sê David.
Vir Markus gaan dit ook oor geleenthede vir ander dowes. Hy sê hy is hartseer dat daar so min geleenthede vir dowe kinders is. "Die wêreld vir dowe mense is só klein en ek wil hê die wêreld van werkgeleenthede moet net so groot wees vir dowe mense as wat dit is vir mense wat nie gestremd is nie."
Markus en David sê die aandag wat die media op hulle gevestig het, het hopelik vir ander gewys dat 'n mens enigiets kan bereik, maak nie saak wie jy is nie – jy moet net bereid wees om hard te werk.
Volgens hul dosent Lynette Schultz is Markus en David hardwerkend en nederig – selfs met al die positiewe beriggewing het hul gedrag nie verander nie. Sy sê dié twee laat steeds die ander studente les opsê. "Die ander studente word beslis gemotiveer om harder te werk, want hulle het nie eintlik 'n verskoning nie – hulle sien wat hierdie twee studente kan doen."
Dis baie duidelik dat Markus en David nog baie gaan bereik, want daar is 'n brandende begeerte om sukses te behaal. David het 'n groot lus vir leer en sê hy is bereid om baie hard te werk en om nog verder te studeer. Hy wil nog meer in die lewe bereik omdat hy nie net 'n ambagsman wil wees nie.
Vir Markus is harde werk tweede natuur en hy meen hy is gemotiveerd om nog harder te werk omdat hy graag eendag vir sy gesin wil sorg.
Phillip Minnaar, hoof van Sol-Tech, sê hy is uitermate beïndruk met Markus en David en dat hulle hom inspireer. "Hulle het verskeie kere aansoek gedoen by Sol-Tech, en ondanks moeilike omstandighede het hulle dit wat hulle tot beskikking gehad het gebruik om deur te druk. Hulle werk hard en gee nie moed op nie."
Markus en David se verhaal is net weer 'n bewys dat mens werklik jou drome kan verwesenlik, indien jy net aanhou en nooit moed opgee nie.
Natuurlik kan dowes net so goed doen soos enige ander mens en partykeer beter. Dowe mense is geneig om te prober bewys hulle kan dit doen, wat meer werd is as 'n horende, lui student. Ek het dit reggekry om 'n meestersgraad in chemie te behaal alhoewel ek doof is. Ek is glad nie anders as horende mense behandel nie. Dit was moeilik maar die moeite werd. Noudat ek kogleêre inplantings het gaan dit sommer baie goed. Die telefoon is nog 'n euwel in my lewe omdat daar soveel instansies is wat weier om jou te help tensy jy hlle… Lees meer »